II. Osobitná časť

K Čl. I

K bodu 1
Na zabezpečenie úplnej zhody návrhu zákona s právom ES/EÚ bolo potrebné upraviť definíciu pojmu územie  Európskej únie.

K bodu 2 
Na účely definície personálne prepojených osôb sa upresňuje pojem rozhodujúci vplyv, pričom pri posudzovaní rozhodujúceho vplyvu je potrebné vychádzať z obsahu spoločenskej zmluvy, stanov, ostatných zmlúv, dohôd a akýchkoľvek právne relevantných dojednaní a skutočností, ktoré je potrebné posudzovať jednotlivo aj vo vzájomnej súvislosti.   

K bodu 3
Na základe poznatkov z praxe správcov dane sa javí potreba upresnenia vymedzenia pojmu „malý samostatný pivovar“ vypustením slov „ ani inak“.

	K bodu 4
V nadväznosti na čl. 27 smernice Rady 92/83/EHS o zosúladení štruktúr spotrebných daní z alkoholu a alkoholických nápojov  sa upresňujú oslobodenia od spotrebnej dane z piva, ak je pivo použité na výrobu liekov.

	K bodu 5 
Osobitným prípadom oslobodenia vyplývajúcim z nariadenia Rady (EHS) č. 918/83 ustanovujúceho systém oslobodení od cla Spoločenstva je oslobodenie od spotrebnej dane z piva na pivo, ktoré je zaslané fyzickou osobou z územia tretích štátov fyzickej osobe na daňové územie v malých zásielkach neobchodného charakteru. 
Obdobne, v súlade so smernicou Rady č. 69/169/EHS o harmonizácii ustanovení zákonov, iných právnych predpisov a správnych  opatrení týkajúcich sa oslobodenia od dane z obratu a od spotrebnej dane pre dovoz v  medzinárodnom cestovnom ruchu je od spotrebnej dane z piva oslobodené aj pivo nachádzajúce sa v batožine cestujúceho z územia tretích štátov určené výlučne na vlastnú spotrebu cestujúcim.

	K bodu 6
Na základe podnetu správcu dane sa upresňuje definícia užívateľského podniku a vytvára sa evidencia užívateľských podnikov.

	K bodu 7, 8 a 10
Ide o úpravu ustanovení § 9 v nadväznosti na vytvorenie evidencie užívateľských podnikov podľa bodu 5.

	K bodu 9
Úpravou sa upresnili podmienky na odňatie odberného poukazu v prípade, keď  sankcie  ani výzvy nevedú u subjektu k náprave.
	
	K bodom 11 a 12
Touto úpravou sa upresnila definícia vzniku daňovej povinnosti, z dôvodu jednoznačnosti uplatňovania 
ustanovenia.

K bodu 13
Pre správne určenie vzniku daňovej povinnosti bolo potrebné presnejšie vydefinovať vznik daňovej povinnosti v širších súvislostiach ako je v prípade držby obsiahnuté v občianskoprávnej úprave. V nadväznosti na uvedené, daňová povinnosť vzniká dňom zistenia piva, ktoré sa nachádza alebo nachádzalo u právnickej osoby alebo fyzickej osoby, ak táto nevie preukázať pôvod alebo spôsob ich nadobudnutia v súlade so zákonom o spotrebnej dani z piva, a to bez ohľadu na to , či nakladá alebo nakladala s pivom ako s vlastným. 

K bodom 14 a 15
Vzhľadom na úpravy ustanovení týkajúcich sa vzniku daňovej povinnosti uvedené v bodoch 11 a 12 bolo potrebné vykonať nadväzné technické úpravy ustanovení v § 11 týkajúce sa daňového dlžníka. 

K bodu 16
Úprava daňového dlžníka podľa § 11 ods. 2 písm. a) nadväzuje na úpravu uvedenú v bode 13.

	K bodu 17
Touto úpravou sa doplnil režim na podanie daňového priznania a splatnosť dane o prevádzkovateľa tranzitného daňového skladu a prevádzkovateľa daňového skladu pre zahraničných zástupcov.

	K bodom 18 a 19
Tieto technické úpravy boli vykonané v nadväznosti na úpravy uvedené v bodoch 11 a 12, týkajúce sa vzniku daňovej povinnosti.

K bodom 20, 21 a 22 
Na základe poznatkov z praxe daňových subjektov a colných úradov s cieľom zjednotiť spôsob uplatňovania týchto ustanovení zákona sa upresňujú podmienky na vydanie povolenia na prevádzkovanie daňového skladu tak, že na preukázanie neexistencie pohľadávok colného úradu alebo daňového úradu po lehote splatnosti voči personálne prepojeným osobám alebo majetkovo prepojeným osobám so žiadateľom je potrebné priložiť zoznam personálne prepojených osôb alebo majetkovo prepojených osôb so žiadateľom.  Zároveň sa upravuje povinnosť žiadateľa o vydanie povolenia na odber piva oslobodeného od dane tak, že je povinný k žiadosti o vydanie povolenia priložiť aj čestné vyhlásenie o tom, že colný úrad ani daňový úrad nemá voči osobe, ktorá nezanikla, ale je splnomocnená konať v plnej moci a bola by sa považovala za osobu personálne prepojenú alebo majetkovo prepojenú so žiadateľom, pohľadávky na dani.

K bodu 23
V prípade zániku povolenia na prevádzkovanie daňového skladu z dôvodu úmrtia fyzickej osoby, ktorá je prevádzkovateľom daňového skladu sa umožňuje, ak nie je známy dedič alebo súdom ustanovený správca dedičstva, ustanoviť osobu, ktorá je oprávnená vykonať inventarizáciu zásob piva. 

K bodu 24
Navrhovanou úpravou sa upresňuje určenie množstva piva, ktoré slúži na výpočet výšky zábezpeky na daň na pivo nachádzajúce sa v daňovom sklade v pozastavení dane na účely vydania povolenia na prevádzkovanie daňového skladu. Znižuje sa výška zábezpeky z priemerného dvojmesačného množstva piva na priemerné mesačné  množstvo piva.  

K bodom 25 
     Úprava nadväzujúca na úpravy v bode 24.

       K bodu 26
Úpravou ustanovenia § 19 ods. 8 písm. b) si vyžiadali poznatky z praxe pri aplikácii zákona, kedy nie je možné preukázať plnenie peňažných záväzkov prevádzkovateľa daňového skladu iných ako vyplývajúcich zo zákona alebo iných daňových alebo colných predpisov.

	K bodu 27
Keďže v praxi dochádza výnimočne k neštandardným prípadom prepravy piva v pozastavení dane alebo piva oslobodeného od dane podľa § 8 ods.1, doplnením predmetného ustanovenia sa umožňuje colnému úradu v odôvodnených prípadoch povoliť daňovému subjektu, na základe žiadosti, iný spôsob prepravy piva v pozastavení dane a piva oslobodeného od dane podľa § 8 ods. 1, ako je uvedený v tomto ustanovení, napr. keď odberateľ neprijme dodávku alebo časť dodávky a táto musí byť prepravená späť k dodávateľovi.

K bodu  28 
Preprava piva, ktoré je na daňovom území prepravované v pozastavení dane musí byť vždy uskutočňovaná so sprievodným dokumentom. Navrhovaným znením sa upresňuje ukončenie prepravy piva prepravovaného v pozastavení dane  na daňovom území, pričom za deň  ukončenia prepravy piva sa považuje deň prevzatia piva, ktoré príjemca (odberateľ) vyznačil na treťom diele sprievodného dokumentu. Potvrdený tretí diel sprievodného dokumentu príjemcom (odberateľom) a colným úradom miestne príslušným pre príjemcu (odberateľa) zároveň slúži ako doklad preukazujúci ukončenie prepravy piva na daňovom území. Zároveň sa pre dodávateľa (odosielateľa) piva ustanovuje povinnosť zaslať, pred začatím  prepravy piva v pozastavení dane alebo oslobodeného od dane, kópiu prvého dielu sprievodného dokumentu colnému úradu príslušnému pre dodávateľa (odosielateľa).

K bodu 29
Úprava ustanovenia nadväzuje na úpravu v bode 28.

K bodu 30
Dopĺňa sa možnosť prepravovať pivo oslobodené od dane z daňového skladu na daňovom území slovenskými zástupcami alebo ozbrojenými silami Slovenskej republiky na územie štátov, ktoré sú stranami Severoatlantickej zmluvy. Preprava tohto piva sa musí uskutočniť so sprievodným dokumentom, doložená osvedčením o oslobodení od spotrebnej dane z piva.

K bodu 31
Navrhovaným znením sa upresňuje ukončenie prepravy piva prepravovaného v pozastavení dane  na území únie, pričom za deň ukončenia prepravy piva sa považuje deň prevzatia piva, ktoré príjemca (odberateľ) vyznačil na treťom diele sprievodného dokumentu. Potvrdený tretí diel sprievodného dokumentu príjemcom (odberateľom) zároveň slúži  ako doklad preukazujúci ukončenie prepravy piva na území únie.

K bodu 32
Táto úprava nadväzuje na úpravy uvedené v bodoch 28 až 31.
Zároveň sa v prípade prepravy piva v pozastavení dane, ktoré je prepravované z daňového skladu na daňovom území slovenskými zástupcami alebo ozbrojenými silami Slovenskej republiky na územie štátov, ktoré sú stranami Severoatlantickej zmluvy nevyžaduje zloženie zábezpeky na daň.  

K bodom 33 až 36
Úpravy ustanovení § 22 oprávnený príjemca si vyžiadali poznatky z praxe a sú zamerané na  rozlíšenie dvoch kategórií oprávnených príjemcov, a to na oprávneného príjemcu, ktorý opakovane prijíma pivo z iného členského štátu v pozastavení dane a oprávneného príjemcu, ktorý prijíma pivo z iného členského štátu v pozastavení dane príležitostne. Presnejšie sa vymedzujú podmienky pre obe kategórie oprávnených príjemcov na vydanie povolenia prijímať pivo z iného členského štátu v pozastavení dane, ako aj podmienky na odňatie povolenia prijímať pivo z iného členského  štátu v pozastavení dane, podmienky na zloženie zábezpeky na daň tak, aby bolo zrejmé, že od zloženia zábezpeky na daň nemožno upustiť v prípade oprávneného príjemcu.

K bodu 37
Ustanovujú sa podmienky na zrušenie  registrácie  daňového  splnomocnenca. 

K bodu 38
V prípade vzniku nezrovnalosti sa upresňuje definícia daňového dlžníka tak, aby bolo zrejmé, že ním je právnická osoba alebo fyzická osoba, ktorá zložila zábezpeku na daň na prepravované pivo v pozastavení dane.

K bodu 39
Upresňuje sa ustanovenie upravujúce dovoz piva z územia tretích štátov v súlade s príslušnou smernicou.

K bodu 40
Ustanovenie sa zosúlaďuje s úpravami navrhnutými pri preprave piva v pozastavení dane na daňovom území a na území únie.

K bodu 41
Úpravou ustanovenia sa upresnil moment vzniku daňovej povinnosti v prípade, ak daňová povinnosť nevznikla podľa odseku 1. Ide o prípady, ak pri prepravení piva na daňové územie na podnikateľské účely fyzická  osoba alebo právnická osoba  nepostupuje v súlade s ustanoveniami zákona, napr.  ak  neoznámi vopred takúto prepravu, nevystaví  zjednodušený sprievodný dokument, nezloží zábezpeku na daň. 

K bodu 42
	Ustanovujú sa podmienky na odňatie povolenia na zastupovanie splnomocnencom pre zásielkový obchod.

K bodu 43
Upresňuje sa deň povinnosti vykonať zápis v evidencii. 

K bodu 44
Úpravu predmetného ustanovenia bolo potrebné vykonať na základe poznatkov z praxe, ako aj z dôvodu odstránenia duplicít pri vedení evidencie subjektami registrovanými alebo evidovanými podľa tohto zákona. V niektorých prípadoch, napr. pri pohybe iných látok použitých pri výrobe piva, ktoré sa nepoužívajú denne zaznamenalo denné vedenie evidencie  značné administratívne náklady. Navrhovaným znením ustanovenia sa umožňuje podnikateľským subjektom po dohode s colným úradom viesť evidenciu aj inak, ak takýto spôsob evidencie nebude prekážkou pre správne určenie dane. Súčasne musia byť dodržané podmienky vedenia evidencie pre správne určenie výšky daňovej povinnosti. 

K bodu 45
Na základe poznatkov z praxe a požiadavky správcu dane a daňových subjektov sa upresnil interval vykonávania daňovej kontroly tak, že colný úrad vykoná u prevádzkovateľov daňových skladov a v užívateľských podnikoch daňovú kontrolu jedenkrát štvrťročne. U ostatných kontrolovaných daňových subjektov registrovaných a evidovaných podľa tohto zákona vykoná daňovú kontrolu podľa potreby, najmenej však jedenkrát do dňa zániku práva vyrubiť daň.
	
	K bodu 46 a 47
V nadväznosti na smernicu Rady 2004/106/ES zo 16. novembra 2004, ktorou sa menia a dopĺňajú smernice 77/799/EHS o vzájomnej pomoci príslušných orgánov členských štátov v oblasti priamych daní, niektorej 
spotrebnej dane a dane poistnej prémie a 92/12/EHS o všeobecných systémoch pre výrobky podliehajúce spotrebnej dani a o vlastníctve, pohybe a monitorovaní takýchto výrobkov ako aj nadobudnutie účinnosti nariadenia Rady (ES) č. 2073/2004 zo 16. novembra 2004 o správnej spolupráci v oblasti spotrebných daní, ktoré má priamy účinok, bolo potrebné upraviť ustanovenia týkajúce sa  vedenia evidencií colným riaditeľstvom a colným úradom. 

K bodu 48
Na základe poznatkov  z praxe a po prehodnotení výšky pokút za porušenie ustanovení zákona, boli výšky pokút upravené a diferencované podľa závažnosti a charakteru porušení ustanovení zákona (porušenie administratívnej povinnosti, možné daňové úniky). 

K bodu 49
V nadväznosti na navrhované zmeny v zákone sa upravujú prechodné ustanovenia, ktoré na tieto zmeny nadväzujú. 

K bodu 50
Vzhľadom k tomu, že transpozičná príloha má informačnú povinnosť členského štátu vo vzťahu k Európskej komisii bolo potrebné vypracovať novú transpozičnú prílohu.

K Čl. II
Upravuje splnomocňovacie ustanovenie na vyhlásenie úplného znenia zákona č. 107/2004 Z. z.

K Čl. III
Účinnosť zákona sa navrhuje dňa 1. marca 2006.